Diari Oficial de la Generalitat Valenciana


Sumari del DOGV 4741, del 28-04-2004 (2004/3388)

RESOLUCIÓ de 30 de març de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del Conveni Marc de col·laboració entre el Ministeri de Ciència i Tecnologia i la Generalitat Valenciana per a l'execució del Programa d'Actuacions per al Desenrotllament de la Societat de la Informació España.es a la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4741

Data del DOGV
:   28-04-2004

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2004/3388


Data del document
:   30-03-2004

Organisme emissor
:   Conselleria de Presidència

Tipus de document
:   Resolució

Descriptors 

:   * administració central
    * cooperació administrativa
    * sistema d'informació

RESOLUCIÓ de 30 de març de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del Conveni Marc de col·laboració entre el Ministeri de Ciència i Tecnologia i la Generalitat Valenciana per a l'execució del Programa d'Actuacions per al Desenrotllament de la Societat de la Informació España.es a la Comunitat Valenciana. [2004/X3388]
  
Subscrit, després de la tramitació prèvia reglamentària, entre el Ministeri de Ciència i Tecnologia i la Generalitat Valenciana, el 7 de febrer de 2004, un Conveni Marc de col·laboració per a l'execució del Programa d'Actuacions per al Desenrotllament de la Societat de la Informació España.es a la Comunitat Valenciana, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, i l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit al Registre de Convenis amb el número 0076/2004, i que figura com a annex d'esta resolució.
  
València, 30 de març de 2004.- La directora general de Relacions amb les Corts i Secretariat del Govern: Alida C. Mas Taberner.
  
CONVENI MARC DE COL·LABORACIÓ ENTRE EL MINISTERI DE CIÈNCIA I TECNOLOGIA I LA GENERALITAT VALENCIANA PER A L'EXECUCIÓ DEL PROGRAMA D'ACTUACIONS PER AL DESENROTLLAMENT DE LA SOCIETAT DE LA INFORMACIÓ ESPAÑA.ES A LA COMUNITAT VALENCIANA
  
València, 7 de febrer de 2004
  
Reunits:
  
D'una banda, el Sr. Juan Costa Climent, ministre de Ciència i Tecnologia en virtut del Reial Decret 1.122/2003, de 3 de setembre.
  
D'una altra, el Sr. Francisco Camps Ortiz, president de la Generalitat Valenciana, càrrec que té en virtut del Reial Decret 739/2003, de 19 de juny, i que actua en l'exercici de les facultats que té atribuïdes pel Decret 109/2000, de 18 de juliol, del Govern Valencià, pel que s'aproba el Reglament Orgànic i Funcional de la Presidència de la Generalitat Valenciana, així com de la referenciada en l'article 21, lletra f), de la Llei 5/1983, de 30 de desembre, de Govern Valencià.
  
Manifesten
  
Primer. La Societat de la Informació és un estadi de desenrotllament social caracteritzat per l'ocupació massiva de les noves tecnologies per a l'accés, transacció i difusió de la informació.
  
El seu desenrotllament representa un important instrument per a superar les desigualtats que són conseqüència de les barreres geogràfiques, socials i econòmiques que tradicionalment han restringit l'accés a multitud de servicis, i oferix un il·limitat potencial per a promoure la igualtat d'oportunitats als ciutadans. Les noves tecnologies juguen ja un paper clau en la millora de l'eficiència, i és la causa d'importants millores de la productivitat, i un poderós motor per al creixement, la competitivitat i l'ocupació.
  
Per això, la implantació de la Societat de la Informació constituïx un factor clau per a l'augment del benestar econòmic i social, i és, per tant, una ferramenta estratègica i objectiu de primer nivell per al desenrotllament dels països.
  
Segon. La intervenció pública a tots els nivells es fa necessària si es vol accelerar la dita implantació, a través d'actuacions de llarg abast per part de les administracions, tant en ciutadans i empreses com en les mateixes administracions públiques, garantir la participació de tota la societat i evitar l'exclusió de determinats col·lectius prevenint, d'esta forma, l'anomenada bretxa digital.
  
Tercer. Conscient de la importància estratègica que per a Europa té implantar la Societat de la Informació, i de la necessitat de la intervenció estatal per a accelerar la dita implantació, el Consell Europeu de Lisboa, de març de 2000, va establir com a objectiu estratègic per a la present dècada convertir Europa en l'economia basada en el coneixement més competitiu i dinàmic del món, i invitar el Consell i la Comissió a la preparació del Pla d'Acció Global eEurope que establira les directrius d'actuació per als països membres fins a l'any 2002. eEurope buscava accelerar el desenrotllament de la Societat de la Informació a Europa a través de l'ampliació de la connectivitat a Internet, en un moment d'auge de les tecnologies de la informació i les comunicacions, i va ser presentat en el Consell Europeu de Santa Maria da Feira de juny de 2000.
  
eEurope 2005, el pla successor d'eEurope 2002, va ser presentat en el Consell Europeu de Sevilla, de juny de 2002, amb l'objectiu per a l'any 2005 d'aconseguir traduir la connectivitat en activitats econòmiques, estimular els servicis, les aplicacions i els continguts que creen nous mercats, reduir costos i en ultima instància, incrementar la productivitat de tota l'economia. Per a això, les mesures d'eEurope 2005 perseguixen, d'una banda, que Europa tinga uns servicis públics en línia moderns i un entorn dinàmic de negocis electrònics, i d'una altra, que aconseguisca un accés de banda ampla àmpliament disponible, a preus competitius i amb unes infraestructures d'informació segures.
  
Quart. El Govern d'Espanya ha adoptat, en el marc d'eEurope, diferents mesures a fi d'accelerar la implantació de la Societat de la Informació en tots els àmbits a través d'una sèrie de mesures entre les quals podrien destacar-se els servicis per Internet del pagament d'impostos de l'Agència Tributària, el projecte del cens, la gestió de l'IVA i dels tràmits amb la Seguretat Social, el projecte CERES de firma electrònica de la Fàbrica Nacional de Moneda i Timbre, i els programes Internet Rural, Internet en les Biblioteques i Internet en l'Escola del Ministeri de Ciència i Tecnologia.
  
Cinqué. El Consell de Ministres del passat 11 de juliol de 2003 ha adoptat un acord pel qual s'aprova una nova iniciativa estratègica per a impulsar el desenrotllament de la Societat de la Informació, el Programa d'Actuacions per al Desenrotllament de la Societat de la Informació España.es.
  
El programa partix de les conclusions presentades per la Comissió Especial d'Estudi sobre el Desenrotllament de la Societat de la Informació a Espanya (creada per mitjà de l'Acord del Consell de Ministres de 8 de novembre de 2002).
  
España.es es compon de sis línies mestres, tres verticals (administració.es, educació.es i PIME.es) que cobrixen el desenrotllament de la Societat de la Informació en l'administració, en l'entorn educatiu i en la PIME, i tres horitzontals (navega.es, continguts.es i comunicació.es), que se centren a desenrotllar l'accessibilitat i la formació digital, els continguts digitals i a comunicar a la societat els avantatges de la Societat de la Informació.
  
En l'execució de les mesures incloses dins d'estes sis línies mestres participen diferents departaments ministerials i organismes de l'administració General de l'Estat en funció dels seus respectius àmbits competencials. Per la seua banda, l'Entitat Pública Empresarial Xarxa.es, adscrita al Ministeri de Ciència i Tecnologia a través de la Secretaria d'Estat de Telecomunicacions i per a la Societat de la Informació, exercix un paper important com a entitat de gestió empresarial d'España.es, i contribuïx a l'execució de la major part de les actuacions. Així mateix, el programa preveu la participació de les comunitats autònomes en una part important de les mesures. Finalment, resulta igualment necessària la col·laboració amb la iniciativa privada.
  
La coordinació del programa correspon al Ministeri de Ciència i Tecnologia i té una duració de 2 anys (2004-2005) excepte en les accions relatives a educació.es i continguts.es que es prolongaran fins al 2007 i 2008, respectivament.
  
Sisé. Per la seua banda, la Generalitat Valenciana, a través del seu govern autonòmic, ha implementat des de 1996 nombrosos projectes i iniciatives de desenrotllament i consolidació de la Societat de la Informació i del Coneixement a la Comunitat Valenciana. Singularment, el Segon Pla de Modernització de la Comunitat Valenciana, modernitza.com (2000-2004) ha suposat un salt qualitatiu per a aconseguir la immersió tecnològica avançada de la societat i administracions valencianes, per mitjà de la implantació de manera participativa i col·laboradora de projectes d'e-societat e-administració i e-economia, fins a un total de 107.
  
Així mateix, i com a continuació al dit planejament, el Govern Valencià està a punt de culminar per al període 2004-2007 l'elaboració i l'aprovació dels dos programes en matèria de Telecomunicacions i Societat de la Informació: el Programa Estratègic Valencià de Telecomunicacions Avançades (PEVTA) i el Programa per a la Consolidació de la Societat de la Informació i la Gestió del Coneixement (CAV.es). Estes fites, plenament complementàries i incardinades dins de l'estratègia europea i espanyola en esta matèria, definixen la visió del Govern Valencià de configurar una autèntica i-Administració i de promoure una convergència tecnològica intel·ligent entre els ciutadans, la societat i les Administracions de la Comunitat Valenciana, en la seu de la Societat de la Informació i del Coneixement.
  
Seté. Resulta indubtable que la consecució dels objectius plantejats a España.es exigix la participació de tots els agents implicats en la tasca de foment i desenrotllament de la Societat de la Informació. El desigual avanç aconseguit fins ara en les distintes comunitats autònomes, tal com reflectixen alguns indicadors de desenrotllament, i el repartiment competencial entre l'administració General de l'Estat i les comunitats autònomes, requerix l'assumpció del màxim compromís polític, i de la màxima col·laboració per part de les dos administracions i de la iniciativa privada.
  
Huité. El Ministeri de Ciència i Tecnologia i la Generalitat Valenciana (en avant les Parts) estan interessats a cooperar per a la consecució dels objectius marcats en el programa España.es en l'àmbit territorial autonòmic, establint a través del present conveni marc, d'una banda, les bases d'execució del programa en aquelles actuacions que, per la seua especial naturalesa, necessiten de la realització d'acords específics de col·laboració, i d'altra banda, els drets i les obligacions concretes que assumixen les Parts directament respecte de la resta d'actuacions objecte del conveni.
  
És indiscutible que la col·laboració i la coordinació de les Parts resultat de la firma del present conveni generarà un important valor afegit, millorarà les actuacions i iniciatives ja realitzades, aprofitarà al màxim les sinergies, i evitarà duplicitats i reduirà, si és procedent, els costos de gestió.
  
En virtut d'això que s'ha assenyalat anteriorment, el Ministeri de Ciència i Tecnologia i la Generalitat Valenciana acorden les següents:
  
Clàusules:
  
Primera. Objecte del conveni
  
L'objecte del present conveni marc és servir d'instrument per al desenrotllament, posada en marxa i execució del Programa d'Actuacions per al Desenrotllament de la Societat de la Informació España.es en l'àmbit de la Comunitat Valenciana, respecte de les mesures incloses en el dit programa que a continuació es descriuen, sense perjuí de la subscripció, quan resulte necessari, d'acords o convenis específics d'execució d'estes o altres accions, que s'incorporaran com a annexos a este conveni marc.
  
Segona. Actuacions compreses en el present conveni marc
  
España.es consta de sis línies mestres dividides al seu torn en 10 mesures concretes:
  
a) administració.es: impulsar decididament l'administració Electrònica executant les 19 mesures del Pla de Xoc per a l'Impuls de l'administració Electrònica.
  
b) educació.es: de l'aula d'informàtica a la informàtica en l'aula, que integra les noves tecnologies com a ferramenta habitual en el procés d'ensenyança/aprenentatge. L'actuació s'estendrà durant el període 2004-2007 i es dividix en tres mesures: infraestructures, docents, i ferramentes i continguts educatius.
  
c) Pime.es: incorporar les PIME a la Societat de la Informació amb implantació de solucions i de servicis per mitjà de l'ús de prescriptors que permeten arribar amb efectivitat a les PIME d'aquells sectors menys integrats.
  
d) navega.es: accessibilitat de tots els ciutadans a la Societat de la Informació, i s'acosta a aquells col·lectius menys integrats a través de dotació d'infraestructures i plans de formació
  
e) continguts.es: crear continguts digitals de qualitat, i oferix a la societat continguts de titularitat pública (actuació que s'estendrà fins al 2008), i promoure un ús més segur d'Internet.
  
f) comunicació.es: comunicar a tota la societat els avantatges de la Societat de la Informació, i es crea una marca per a totes les actuacions, i amb una campanya paraigua i campanyes específiques.
  
Tercera. Actuacions compreses en administració.es
  
Una de les principals demandes dels nostres ciutadans és la millora i la simplificació de les seues relacions amb les administracions públiques i la modernització dels servicis públics que se'ls presten. La millora de la qualitat dels servicis que presten i de l'eficiència en la utilització dels recursos de què disposen és una responsabilitat d'estes amb els ciutadans.
  
La consecució d'estos objectius passa ineludiblement per la utilització generalitzada de les noves tecnologies tant en la relació de les administracions públiques amb els ciutadans i les empreses, com en la informatització dels procediments administratius interns. A això ha d'afegir-se l'enorme efecte demostració i d'arrossegament que la implantació d'estes tecnologies en l'àmbit públic té sobre el sector privat i la societat en general.
  
L'objectiu d'esta actuació és l'execució del Pla de Xoc per a l'Impuls de l'administració Electrònica, presentat pels ministeris d'Administracions Públiques i de Ciència i Tecnologia el 8 de maig de 2003, on es definixen tot un conjunt de mesures d'impuls en la implantació de l'administració Electrònica a fi de donar un impuls addicional al desenrotllament de l'administració Electrònica cap a la seua implantació completa i accelerar la materialització dels beneficis assenyalats.
  
Si bé una part de les 19 mesures es dirigixen prioritàriament a l'administració General de l'Estat, el repartiment competencial i el model descentralitzat de l'Estat fan que una implantació generalitzada de l'administració Electrònica a Espanya passe necessàriament per la implicació de comunitats autònomes i corporacions locals. La cooperació entre les administracions territorials en estes matèries resulta encara més necessària com a conseqüència de la iniciativa eEurope 2005: tal com s'indica en el Pla de Xoc, dels quinze servicis públics bàsics definits en eEurope per implantar a Espanya, cinc són competència conjunta de l'administració General de l'Estat i les comunitats autònomes, i sis són competència conjunta de l'administració General de l'Estat, les comunitats autònomes i les entitats locals, per la qual cosa es tracta en la majoria dels casos de servicis públics en línia de multiadministració.
  
Per la seua banda, la Generalitat Valenciana assumix el compromís de col·laborar amb el Ministeri d'Administracions Públiques a través de la Conferència Sectorial en l'execució del Pla de Xoc.
  
Un altre dels elements estratègics del Pla de Xoc, que perseguix accelerar i facilitar la implantació de l'administració Electrònica, és el desenrotllament d'un conjunt de servicis comuns per a l'administració Electrònica (tals com servici de registre telemàtic comú, arxiu digital, passarel·la de pagament telemàtic) així com de servicis cooperatius o d'intercanvi d'informació entre les distintes administracions (tals com el servici d'intercanvi electrònic de certificats telemàtics i transmissions de dades o el servici telemàtic de comunicació de canvi de domicili). El desenrotllament i la prestació dels dits servicis ha sigut encomanats a l'Entitat Pública Empresarial Xarxa.es, dependent del Ministeri de Ciència i Tecnologia, que oferirà a la Comunitat Valenciana la prestació dels dits servicis.
  
Finalment, Xarxa.es i la Generalitat Valenciana assumixen el compromís, en els termes prevists en el corresponent conveni específic d'execució, de constituir les vies necessàries per a l'establiment d'una col·laboració tècnica a fi de difondre les millors experiències i ferramentes en l'àrea de l'administració Electrònica, així com qualssevol altres que siguen d'utilitat a l'Entitat Pública i a la Generalitat en este àmbit.
  
Quarta. Actuacions compreses en educació.es
  
L'ús generalitzat de les noves tecnologies en el procés d'ensenyança-aprenentatge és una de les accions amb un major efecte potencial dins de l'objectiu general d'aconseguir la plena implantació de la Societat de la Informació en el nostre país, derivat de l'impacte produït en una comunitat escolar formada per més de 500.000 docents, 5 milions d'alumnes i els familiars d'estos.
  
La implantació de la Societat de la Informació en l'àmbit educatiu és un objectiu prioritari, en primer lloc, per la necessitat que les noves generacions que es formen en els nostres centres escolars disposen de les qualificacions tècniques que demanda el món laboral, i en segon lloc, per les millores en la qualitat d'ensenyança derivades de l'ús intensiu de les noves tecnologies en el sistema educatiu.
  
Internet en l'Escola (www.internetenlaescuela.es) és un programa, actualment en execució, de foment de la Societat de la Informació en l'entorn educatiu, que té la finalitat de promoure la utilització de les Tecnologies de la Informació i les Comunicacions en tots els àmbits del sistema educatiu.
  
Amb este fi, els ministeris d'Educació, Cultura i Esport, i de Ciència i Tecnologia van acordar per mitjà del Conveni de data 15 d'abril de 2002 executar amb el nom d'Internet en l'Escola tot un conjunt d'actuacions en matèria de formació, continguts i servicis educatius, i infraestructures, en col·laboració amb les comunitats aEl Ministeri d'Educació, Cultura i Esport ha treballat des de llavors, en col·laboració amb la Generalitat Valenciana, en la tasca d'elaboració, disseny i difusió de continguts educatius així com formació per als professors per a l'adequat ús de les noves tecnologies en l'entorn educatiu.
  
El Ministeri de Ciència i Tecnologia ha treballat en el desenrotllament d'aplicacions informàtiques i programari educatiu a través del Programa PISTA EDUCACIÓ II, amb actualment 4 projectes en fase d'execució relacionats amb la creació d'un navegador i metacercador educatiu, la gestió d'equips i portals de centres, i la creació de continguts, entre altres.
  
Per la seua banda, l'Entitat Pública Empresarial Xarxa.es, en virtut del Conveni Bilateral de data 3 d'octubre de 2003, està en procés d'execució amb la Generalitat Valenciana de les actuacions en matèria d'infraestructures, amb l'objectiu que tots els centres educatius finançats amb fons públics disposen de connexió d'accés a Internet de banda ampla i xarxes d'àrea local, i instal·lar equips per a connexió a Internet a fi que es puga disposar d'un ordinador personal per cada 12 alumnes
  
Internet en l'Escola continuarà la seua execució fins al 2005 a fi de complir els objectius assenyalats en matèria de formació, continguts i servicis educatius, i amb l'objectiu d'aconseguir connexió a Internet de banda ampla i dotar de l'equipament necessari per a garantir l'accés del professorat i de l'alumnat a la xarxa.
  
Resulta necessari continuar amb l'acció mampresa per Internet en l'Escola a fi d'aconseguir que les noves tecnologies siguen una ferramenta fonamental en el procés d'ensenyança-aprenentatge, i passar del model actual de l'aula d'informàtica a un model d'informàtica en l'aula a fi d'aprofitar el potencial de les noves tecnologies de manera permanent.
  
En l'actuació educació.es, una de les sis grans àrees d'actuació en què es dividix España.es, es troben arreplegades, una sèrie de mesures que tenen per finalitat donar un pas substancial en la introducció de la Societat de la Informació en el sistema educatiu que supose la consecució de la informàtica en l'aula, amb integració de les noves tecnologies com a ferramenta habitual en el procés d'ensenyança/aprenentatge.
  
Per a aconseguir estos objectius s'establix en el Programa d'Actuacions per al Desenrotllament de la Societat de la Informació a Espanya l'execució de 6 actuacions concretes agrupades en tres mesures: equipament i formació per als docents, connectivitat i equipament per als centres, i continguts i servicis per a la comunitat escolar.
  
D'acord amb el que disposa l'Acord del Consell de Ministres d'11 de juliol del 2003 estes actuacions seran portades a terme pels ministeris d'Educació, Cultura i Esport (MECD) i Ciència i Tecnologia (MCyT), l'Entitat Pública Empresarial Xarxa.es i les comunitats autònomes, tal com a continuació s'exposa:
  
Actuacions en equipament i formació per als docents
  
1. Dotació d'ordinador portàtil als docents d'ESO, Formació Professional i Batxillerat perquè puguen utilitzar les noves tecnologies mentre impartixen ensenyança (portàtils). Esta actuació correspon conjuntament a Xarxa.es en col·laboració amb el MECD i amb les comunitats autònomes.
  
2. Formació dels docents per a l'adequat ús de les Tecnologies de la Informació i les Comunicacions (TIC) en el procés d'ensenyança / aprenentatge (formació). Esta actuació correspon al MECD i a les comunitats autònomes.
  
Actuacions en connectivitat i equipament per als centres
  
3. Dotació als centres d'ESO, Formació Professional i Batxillerat de xarxes sense fil de connexió a Internet WiFi (xarxes WiFi). Esta actuació correspon conjuntament a Xarxa.es en col·laboració amb el MCyT i amb les comunitats autònomes.
  
4. Dotació a les aules d'ESO, Formació Professional i Batxillerat de projectors d'ordinador (projectors). Esta actuació correspon a Xarxa.es en col·laboració amb el MECD i amb les comunitats autònomes.
  
Actuacions en continguts i servicis per a la comunitat escolar
  
5. Elaboració, disseny i difusió de continguts educatius per a l'ensenyança obligatòria (continguts). Esta actuació correspon al MECD i a les comunitats autònomes.
  
6. Desenrotllament del portal educació.es de continguts educatius, que dispose de ferramentes i servicis per a professors i alumnes, així com de comunitats virtuals de pares, alumnes i professors (portal educació.es). Esta actuació correspon al MCyT i a Xarxa.es.
  
El Ministeri de Ciència i Tecnologia, directament o a través de l'Entitat Pública Empresarial Xarxa.es, i la Generalitat Valenciana, que actualment vénen col·laborant conjuntament en l'execució del programa Internet en l'Escola, assumixen el compromís de continuar la seua col·laboració en l'àrea del foment de la Societat de la Informació en el sistema educatiu, en els termes prevists en el corresponent conveni específic d'execució, a través de l'execució d'educació.es a la Comunitat Valenciana, amb l'objectiu d'avançar cap a la informàtica en l'aula, amb integració de les noves tecnologies com a ferramenta habitual en el procés d'ensenyança/aprenentatge.
  
En l'execució d'educació.es, es partirà de la situació existent, de les actuacions desenrotllades en la primera fase del programa Internet en l'Escola, així com dels plans ja establits per la comunitat autònoma en desenrotllament de la Societat de la Informació en l'àmbit educatiu.
  
La inversió total prevista en cada una de les comunitats autònomes, així com les condicions de cofinançament, seguirà els criteris ja establits en el programa Internet en l'Escola, amb concreció de les actuacions que s'han de realitzar per mitjà d'una extensió dels instruments de col·laboració ja existents en el marc d'Internet en l'escola.
  
L'actuació de formació dels docents per a l'adequat ús de les TIC en el procés d'ensenyança / aprenentatge podrà disposar de la participació d'altres agents relacionats amb la formació en ensenyances secundàries, tals com universitats i altres centres de formació.
  
L'actuació inicial del programa educació.es consistirà en la creació d'una xarxa de centres educatius per a determinar les alternatives tecnològiques més adequades que permeten implantar la informàtica en l'aula i provar la seua viabilitat en el sistema educatiu, tals com nous terminals, solucions per a la mobilitat, i continguts i servicis educatius, entre altres. La Generalitat Valenciana, en els termes prevists en el corresponent conveni específic d'execució, col·laborarà amb Xarxa.es amb este fi per a la posada en marxa de 3 centres pilot a la comunitat autònoma durant el curs escolar 2003 / 2004.
  
Cinquena. Actuacions compreses en pime.es
  
Per la importància de la PIME en el teixit productiu i la seua capacitat creadora d'ocupació, pime.es té com a objectiu millorar la competitivitat de les PIME espanyoles a través d'un ús intensiu de les noves tecnologies en els processos productius i el foment de la investigació i de la innovació.
  
Per a això, pime.es arreplega tot un conjunt de mesures per a incorporar les nostres PIME a la Societat de la Informació, per mitjà de l'acció coordinada de les diferents administracions, amb el suport de les associacions empresarials i de les empreses proveïdores de servicis i solucions tecnològiques. El programa preveu el desenrotllament de servicis sectorials d'interés directe per a les PIME, la seua implantació en les empreses, la formació i l'assessorament per a les PIME i la difusió i comunicació dels avantatges de les solucions desenrotllades.
  
L'actuació consistix a coordinar els programes de foment de les TIC en la PIME, desenrotllats actualment pels distints departaments ministerials i per les comunitats autònomes, per mitjà d'una actuació integral (infraestructures, servicis i formació), i enfocar l'esforç cap als segments PIME més necessitats i en els quals la implantació de les noves tecnologies resulte més viable, per a la qual cosa caldrà realitzar un exercici de priorització sectorial. El Ministeri d'Economia, amb el suport del Ministeri de Ciència i Tecnologia, serà l'encarregat de dissenyar, liderar i executar l'actuació. Per la seua banda, l'Entitat Pública Empresarial Xarxa.es, a través d'una oficina tècnica, donarà suport i ajuda en tot el que estos requerisquen.
  
La Generalitat Valenciana assumix el compromís de col·laborar, en els termes prevists en el corresponent conveni específic d'execució, amb els ministeris d'Economia i de Ciència i Tecnologia en l'execució de pime.es, coordinar les seues accions específiques a la comunitat autònoma amb els objectius i instruments que es posen en marxa en el marc d'este programa.
  
Sisena. Actuacions compreses en navega.es
  
La Societat de la Informació representa enormes avantatges per a la integració i la cohesió territorial, però comporta així mateix importants riscs associats al que ha vingut a denominar-se infoexclusió. L'actuació horitzontal navega.es té per objecte assegurar la integració en la Societat de la Informació d'aquells ciutadans actualment no connectats i dels col·lectius socials que tenen majors dificultats per a accedir a l'ús de les noves tecnologies.
  
El programa preveu dos mesures concretes, Telecentres i Formació i Integració Digital. La primera mesura té com a objectiu l'ampliació i l'extensió de la xarxa de centres d'accés públic i gratuït a Internet en banda ampla, i completar el desplegament de centres ja en marxa en els programes Internet Rural i Internet en les Biblioteques. La segona mesura pretén desenrotllar un ambiciós programa de formació de ciutadans i col·lectius específics en el qual es demostren els avantatges pràctics d'Internet i dels nous servicis, i es demana la col·laboració entre les diferents administracions i la interacció amb la iniciativa privada. Dins d'estes accions és necessari ressaltar la posada en marxa d'actuacions específiques destinades a garantir l'accessibilitat de discapacitats i persones amb necessitats especials.
  
Telecentres
  
El Ministeri de Ciència i Tecnologia, a través de l'Entitat Pública Empresarial Xarxa.es, el Ministeri d'Educació, Cultura i Esport, i la Generalitat Valenciana desenrotllen de manera conjunta el programa Internet en les Biblioteques amb l'objectiu d'instal·lar una xarxa de punts d'accés públic a Internet en les biblioteques públiques, dotats de banda ampla, xarxes d'àrea local i terminals d'accés públic per al seu ús pels ciutadans. Este programa es desenrotlla a través de convenis bilaterals de col·laboració amb les comunitats autònomes.
  
A més, Xarxa.es actualment executa el programa Internet Rural (www.internetrural.es) en col·laboració amb el Ministeri d'Agricultura, Pesca i Alimentació, i les diputacions, capítols i consells insulars i comunitats uniprovincials, que cofinancen les diferents actuacions del programa, i amb la cooperació de la Federació Espanyola de Municipis i Províncies. L'objectiu d'este programa és instal·lar centres d'accés públic i gratuït a Internet de banda ampla en els municipis rurals. Xarxa.es és l'encarregada de proporcionar les infraestructures i servicis necessaris per al funcionament dels telecentres, i es realitzen convocatòries públiques perquè diputacions, capítols i consells insulars, i comunitats uniprovincials presenten les seues propostes a fi que els municipis del seu àmbit territorial puguen acollir-se al programa.
  
L'actuació de Telecentres prevista en la mesura Navega.es té per objecte instal·lar 2.000 nous telecentres o punts d'accés públic a Internet, dirigits de manera prioritària a municipis rurals de tot Espanya, a fi que a la finalització de l'actuació, la pràctica totalitat dels municipis d'entre 500 i 10.000 habitants estiguen coberts.
  
El model de gestió serà semblant a l'utilitzat actualment en Internet Rural, i es possibilita la participació en este de les comunitats autònomes que estiguen interessades, sense perjuí de la participació individual o conjunta de les diputacions, capítols i consells insulars, i comunitats uniprovincials
  
A l'efecte, de manera prioritària en l'àmbit de la Comunitat Valenciana, s'estudiarà la possibilitat d'incloure en el marc d'esta actuació aquells telecentres o nuclis públics d'accés a Internet instal·lats o que s'instal·len a l'empara de l'execució del projecte Dissemina del 2n Pla de Modernització de la Comunitat Valenciana, modernitza.com.
  
La Generalitat Valenciana, en els termes prevists en el corresponent conveni específic d'execució, participarà en l'execució de la mesura de Telecentres, i impulsarà i afavorirà la participació de les diputacions provincials del seu àmbit territorial.
  
Formació i integració digital
  
El procés de formació digital bàsica constituïx una prioritat per als poders públics, en la mesura que poder adquirir les habilitats i els coneixements necessaris per a fer ús d'Internet i les noves tecnologies requerix d'accions intensives de formació de llarg abast, particularitzades segons els col·lectius i els interessos del públic objecte de l'actuació. En general l'objectiu és que el desenrotllament de les infraestructures vaja acompanyat d'activitats dirigides a la formació digital de tots aquells ciutadans que la requerisquen, i també evitar la infoexclusió d'aquells col·lectius amb dificultats físiques afegides per a l'accés a la Societat de la Informació.
  
El Ministeri de Ciència i Tecnologia impulsarà la creació de la Fundació Navega.es a través de la qual es canalitzarà la col·laboració entre entitats públiques i privades en l'objectiu comú d'impulsar la formació i integració digital de tots els ciutadans.
  
Entre altres activitats, es reforçaran i coordinaran les diferents iniciatives actuals d'agents públics i privats, es gestionarà de manera directa actuacions específiques de formació a col·lectius concrets, i es contribuirà a reforçar el paper dels telecentres per mitjà d'accions formatives conduents a dotar-los de valor afegit a la navegació informativa.
  
La Generalitat Valenciana, en els termes prevists en el corresponent conveni específic d'execució, assumix el compromís de col·laborar amb la Fundació creada a tals efectes, per a l'execució de la mesura de Formació i Integració Digital de navega.es, a través dels instruments que es consideren més adequats per les parts.
  
Fins a la posada en funcionament de la Fundació, el programa Internet per a Tots oferix un marc des del qual realitzar accions conjuntes entre el Ministeri de Ciència i Tecnologia i la Comunitat Valenciana.
  
Setena. Actuacions compreses en continguts.es
  
L'existència de continguts i servicis de qualitat és condició necessària per a dotar de valor les infraestructures de Societat de la Informació. És en aquelles àrees en què, per falta d'interés econòmic, l'actuació de la iniciativa privada no es produïx, on la responsabilitat de l'estat en la creació de continguts es fa més patent.
  
continguts.es
  
es compon de dos mesures concretes: patrimoni.es, amb l'objectiu de crear continguts digitals de qualitat en l'àrea del patrimoni històric, cultural i natural, i seguretat.es amb la finalitat de promoure un ús més segur d'Internet
  
Patrimoni.es
  
La presència de continguts digitals en relació amb el patrimoni historicoartístic, cultural i natural d'Espanya, contribuïx notablement a augmentar l'ús d'Internet i la seua utilitat percebuda pels usuaris.
  
És per això pel qual es posa en marxa el programa patrimoni.es (www.patrimoni.es), que tindrà per objecte la digitalització del nostre patrimoni, així com la seua difusió a través d'Internet. Este programa presenta importants sinergies amb altres iniciatives que ja estan en marxa. Així, tindrà un efecte immediat per a reforçar els programes de foment del turisme de qualitat, oferir als nostres potencials visitants la possibilitat de conéixer a través d'Internet la riquesa del nostre patrimoni. Igualment estos continguts seran especialment valuosos per al programa educació.es (per alt interés educatiu) com per a la comunitat acadèmica i investigadora.
  
L'execució de patrimoni.es s'estendrà fins a l'any 2008 i ha sigut encomanada a l'Entitat Pública Empresarial Xarxa.es en les condicions previstes en l'article 75 de la Llei 53/2002, de 30 de desembre, de mesures fiscals, administratives i de l'orde social.
  
La Generalitat Valenciana assumix el compromís de col·laborar amb l'Entitat Pública Empresarial Xarxa.es en l'execució de patrimoni.es, en els termes prevists en el corresponent conveni específic d'execució.
  
Els projectes a la comunitat autònoma tindran com a fi la digitalització, posada en valor i difusió del patrimoni seguint un règim de cofinançament al 50% entre l'Entitat Pública i la comunitat autònoma.
  
Igualment, la Comunitat Autònoma impulsarà la participació de les corporacions locals i de la Iniciativa privada en les actuacions del programa que es realitzen en el seu territori.
  
seguretat.es
  
seguretat.es està destinat a reforçar la confiança dels ciutadans en l'ús d'Internet i del comerç electrònic, incloure mesures com l'e-DNI, el reforç del Centre d'Alerta Primerenca sobre Virus i Seguretat Informàtica (centre d'alerta dependent de l'Entitat Pública Empresarial Xarxa.es, www.alerta-antivirus.es), o la promoció del desenrotllament de continguts especialment apropiats per a la joventut i la infància.
  
D'altra banda, eEurope 2005 ha considerat la seguretat en Internet com una àrea fonamental per a assegurar un adequat desenrotllament de les infraestructures i els servicis.
  
Conscient d'això, el Govern va crear el Centre d'Alerta Primerenca a través de l'Entitat Pública Empresarial Xarxa.es a fi de previndre sobre l'aparició de virus i vulnerabilitats informàtiques.
  
La Generalitat Valenciana assumix el compromís de col·laborar amb el Ministeri de Ciència i Tecnologia en l'execució de seguretat.es, en els termes prevists en el corresponent conveni específic d'execució. La comunitat autònoma participarà en les tasques relacionades amb el Centre d'Alerta Primerenca, tals com la participació en la xarxa de sensors, la subscripció al servici d'informes i alertes, i activitats de disseminació relacionades amb estes, així com en tasques relacionades amb la col·laboració a nivell tècnic, tals com la interconnexió de sistemes o l'intercanvi d'informació i millors pràctiques.
  
Igualment col·laborarà amb Xarxa.es en el desenrotllament i la difusió de les iniciatives sobre navegació segura (www.navegació-segura.es), continguts recomanats per a xiquets i jóvens (www.xaval.es), així com en noves iniciatives relacionades amb l'ús segur de la xarxa, com el filtrat de correu no desitjat.
  
Huitena. Actuacions compreses en comunicació.es
  
Dins de l'estratègia global de foment de la Societat de la Informació prevista a España.es, és imprescindible posar en marxa una campanya de comunicació que permeta fer arribar els avantatges de la Societat de la Informació a aquells segments de població no integrats. comunicació.es s'articularà, entre altres actuacions, en una campanya de contacte personal i directe amb aquells ciutadans i col·lectius no integrats, en una campanya de mitjans, i en la creació d'una marca done suport a la resta de mesures. L'execució d'esta mesura ha sigut encomanada a Xarxa.es.
  
Per a garantir la plena efectivitat de la campanya de contacte personal i directe, resulta especialment rellevant la col·laboració de les comunitats autònomes, de les corporacions locals i de la iniciativa privada.
  
Així, una vegada realitzada la planificació en cada territori, una adequada coordinació de la campanya de contacte personal i directe de comunicació.es, amb altres actuacions que realitze la Generalitat Valenciana i la iniciativa privada en el territori autonòmic permetrà augmentar de manera sensible l'efectivitat conjunta de totes estes.
  
D'altra banda, el segon aspecte clau és proporcionar als ciutadans facilitats que permeten reforçar a posteriori la campanya de contacte personal i directe. Per a això és necessari oferir i informar a estos ciutadans sobre activitats formatives, accés a les noves tecnologies a través de programes d'ajudes ja establides, així com l'accés als centres d'accés públic a Internet existents en el seu àmbit territorial.
  
La Generalitat Valenciana col·laborarà amb Xarxa.es en l'execució de comunicació.es, es realitza esta coordinació d'actuacions i es proporciona un seguiment posterior als ciutadans, i es contribuïx així a l'èxit de la mesura.
  
Novena. Esquema de participació i accions que s'han de realitzar per al desenrotllament de les actuacions d'España.es descrites
  
La participació de la Comunitat Valenciana en les actuacions descrites en les clàusules anteriors es concretarà, quan siga necessari, a través de convenis d'adhesió de la comunitat autònoma a convenis marc ja existents o que es puguen formalitzar, a través de convenis bilaterals entre la Comunitat Valenciana i l'Entitat Pública Empresarial Xarxa.es o/i si és procedent els ministeris implicats en l'execució, i en general, a través de qualsevol altre instrument jurídic semblant o per mitjà de la modificació o prórroga d'anteriors convenis que permeta una òptima articulació de les mesures previstes a España.es. En qualsevol cas, es detallaran de forma expressa les actuacions que s'han de realitzar a la Comunitat Valenciana per cada una de les parts firmants.
  
Sense perjuí del que establisquen els convenis marcs interministerials que puguen subscriure's, figuraran com a addendes a este conveni marc els convenis i la resta d'instruments jurídics que puga subscriure la Comunitat Valenciana en desenrotllament de les actuacions d'España.es.
  
Amb caràcter general, les Parts firmants d'este conveni es comprometen a realitzar totes les accions que resulten necessàries per a la correcta i completa execució de les actuacions previstes en el programa España.es.
  
Deu. Comissió de seguiment
  
S'establix una Comissió de Seguiment del Conveni que estarà constituïda per dos vocals en representació del Ministeri de Ciència i Tecnologia i dos vocals en representació de la Generalitat Valenciana.
  
Correspon a la Comissió de Seguiment resoldre els problemes d'interpretació i compliment que es deriven del conveni marc.
  
La Comissió de Seguiment es reunirà com a mínim dos vegades a l'any i sempre que ho sol·licite algun dels membres que la componen.
  
Onze. Règim jurídic i resolució de conflictes
  
El present conveni marc de col·laboració és de caràcter administratiu i es considera inclòs en l'article article 3.1.c) del Text Refós de la Llei de Contractes de les Administracions Públiques aprovat per Reial Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques, per la qual cosa queda fora del seu àmbit d'aplicació, sense perjuí de l'aplicació dels principis i criteris de dit reial decret legislatiu per a resoldre els dubtes i la llacunes que pogueren presentar-se i es regirà per les seues pròpies clàusules i supletòriament per les normes generals del Dret Administratiu.
  
La resolució de les controvèrsies que pogueren plantejar-se sobre la interpretació i l'execució del present conveni, hauran de resoldre's de mutu acord entre les parts, a través de la Comissió Mixta de Seguiment. Si no poguera aconseguir-se el dit acord, les possibles controvèrsies hauran de ser resoltes, tal com disposa l'article 44 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Dotze. Vigència i duració del conveni
  
El present conveni produirà efecte des del moment de la firma i tindrà vigència fins al 31 de desembre de 2005, i es podrà prorrogar de forma expressa a partir d'eixe moment per períodes anuals successius, si no hagueren conclòs les actuacions objecte d'este.
  
No obstant això que s'ha disposat en el paràgraf anterior, les actuacions relatives a la mesura educació.es s'estendran, en tot cas, fins al 31 de desembre de 2007 i les actuacions relatives a la mesura continguts.es s'estendran, en tot cas, fins al 31 de desembre de 2008.
  
Tot això sense perjuí dels terminis d'execució de les actuacions previstes en el present conveni, que les Parts podran accelerar a fi d'avançar la data de compliment dels objectius marcats.
  
I com a prova de conformitat, firmem este conveni al lloc i en la data anteriorment indicats.
  
El president de la Generalitat Valenciana,
  
FRANCISCO CAMPS ORTIZ
  
El ministre de Ciència i Tecnologia,